KOŠICE/SPIŠ. Až do 16. decembra bude od 8.00 do 15.00 hod. okrem nedieľ uzavretá cesta z Košíc cez Jahodnú v smere na Margecany aj z opačnej strany od Košickej Belej. Takto informovalo mesto minulý týždeň.
V pondelok ráno krátko pred ôsmou upozorňovala žltá obchádzková značka už pri budove "veteriny", že pre smer na Spišskú Novú Ves treba odbočiť doprava na Kostoliansku.
O niekoľko stoviek metrov signalizovala ďalšia značka "Slepá ulica", že Čermeľská cesta bude neprejazdná.
Na značke bol však čas uzávierky na rozdiel od informácie od mesta až od 8.15 hod.
Nutná obchádzka
Krátko po ôsmej ešte nebola prehradená cesta v Čermeli ani na Alpínke. Dostali sme sa až ku Košickej Belej, kde akurát v opačnom smere do Košíc cestu uzatvárali o 8.15 hod.
Niekoľko vozidiel s evidenčnými číslami Spišskej Novej Vsi, Popradu, či Bratislavy to už nestihlo.
"Do Košíc sa dostanete cez Prešov," radil im policajt. Využiť mohli aj obchádzkovú trasu Margecany – Klenov – Ľubovec – Kysak – Kostoľany nad Hornádom – Košice. Neostávalo im nič iné, len sa otočiť.
Naše auto aj vozidlo pána Smreka zo Spišskej Novej Vsi boli poslednými, ktoré policajti do Košíc pustili. Jemu to umožnili, lebo musel ísť súrne do nemocnice.
Obmedzuje to aj MHD
V tom čase už bola uzavretá aj cesta z Alpínky do Košíc, takže odtiaľ ani z Jahodnej sa už po 8.15 nedá dostať do mesta.
"Otočilo sa tu už vyše 50 áut. Vodiči si jednoducho nevšímajú značky," dozvedeli sme sa od policajtov za Baránkom v Čermeli.
Vozidlá štátnej aj mestskej polície už v tom čase blokovali cestu z Košíc na Alpínku. Za minútu sme tam stretli ďalších troch motoristov, ktorí sa museli vracať.
Dôvodom dopravných obmedzení je výrub stromov popri ceste.
Podľa informácií od vodičov cestu v Čermeli sprejazdnili až oveľa neskôr ako o 15. hodine.
Vedúci komunikačného referátu magistrátu Jozef Marko nám to podvečer preveroval.
"Podľa mojich informácií sa meškalo 15 minút. Ospravedlňujeme sa vodičom za toto zdržanie. Bol to prvý deň, takže sa nedalo presne odhadnúť, koľko bude trvať dočisťovanie cesty od konárov Správe mestskej zelene. Ťažba sa končí o 14. hodine a predpokladalo sa, že odstraňovanie nečistôt sa stihne do 15.00 hod. V nasledujúcich dňoch by sa to už nemalo opakovať."
V úseku od Baránku po Alpínku bude trvať do 12. novembra, takže aj autobusová linka MHD č. 14 bude mať dovtedy konečnú na zastávke Čermeľ.
Od 14. novembra do 16. decembra sa pilčíci presunú na úsek Alpínka – Košická Belá.
Vodiči zo Spiša ignorovali dopravné značky
Desiatky ľudí nemali ani len tušenia, že sa v najbližších dňoch zo Spiša do Košíc cez Jahodnú dostanú len skoro ráno, alebo neskoro popoludní.
Potom sa sklamane pozerali na zátarasy za Košickou Belou a nervózne otáčali autá.
Veľa vodičov zachytilo informáciu o obmedzeniach, vďaka tomu bola cesta prázdnejšia, než zvyčajne. Našli sa však aj desiatky takých, ktorí o tom nemali ani tušenia.
Navyše, ako sa ukázalo, nové značky popri ceste si ani len letmo nevšimli.
Slepá cesta ich nezaujímala
Prvá značka o obchádzke sa nachádza pred Margecanmi v smere od Krompách.
Hovorí o tom, že ak chcete ísť po ôsmej do Košíc, mali by ste si to v Margecanoch nasmerovať na Klenov – Kysak a Kostoľany nad Hornádom. Niektorí vodiči tak urobili, ďalší značku vôbec nezaregistrovali.
Druhú šancu mali za nasledujúcimi dedinami – za Jaklovcami, aj za Veľkým Folkmarom sú upozornenia, že cesta je od 8.15 do 15.00 hodiny slepá. To znamená, že do Košíc sa nedostanú.
Vodiči, ktorá to spozorovali, pri najbližšej príležitosti auto otočili späť. Desiatky však veselo a hlavne rýchlo, pokračovali ďalej.
Posledná šanca zmeniť smer jazdy je na Košických Hámroch. Na moste je značka, ktorá opäť upozorňuje, že cesta na Jahodnú je slepá.
Kto lokalitu pozná vie, že môže využiť odbočku k priehrade Ružín a do Košíc sa dostať cez Malú Lodinu. Veľa vodičov to však ani len netušilo.
Dopravný servis ich sklamal
Kto neposlúchol ani jedno z varovaní, skončil svoju púť za Košickou Belou. Na začiatku stúpania na Jahodnú už čakala veľká zátarasa.
"Vôbec som o tom nevedela. Na dopravnom servise v rádiu, ktoré som mala zapnuté, nebolo ani jediné varovanie!" rozhorčovala sa vodička zo Spišskej Novej Vsi.
"Nikde som tú informáciu nezachytil. Mohlo to byť aspoň popri ceste nejako výrazne napísané," pridal sa k nej mladý vodič auta s bratislavským evidenčným číslom.
Za hodinu takto bezradne pred zátarasou postávalo dohromady asi tridsať áut.
Najčastejšie mali značky Spišskej Novej Vsi, Levoče a Bratislavy, našli sa aj Michalovce a aj Košičania, ktorí víkend trávili na chalupe a odtiaľ sa chceli rovno dostať do práce.
Obyvatelia okolitých obcí o uzávierke vedeli a dokonca výrub stromov s nadšením privítali.
"Už to mali dávno urobiť. Keď napadne mokrý sneh, tie konáre sa lámu a stromy sa vyvracajú priamo na cestu," skonštatoval vodič Jozef, ktorý tuto trasou chodieva každý deň do práce.